Svenstrupgård, et forsorgshjem og herberg for hjemløse, brød søndag eftermiddag i brand.

Et cigaretskod, der faldt ned i en sofa, er muligvis årsagen til en større brand, der brød ud i et træhus, der tilhører forsorgshjemmet Svenstrupgård i Svenstrup søndag eftermiddag. Det oplyser indsatsleder ved Nordjyllands Beredskab Jakob Schmidt. Brandvæsenet har klokken 15.45 fået styr på branden og er nu ved at skille træhuset ad, så de kan få slukket de sidste lommer i huset. Huset har lidt svære brandskader, men står stadig op. Branden opstod omkring klokken 14.30 i et beboerhus til forsorgshjemmet, der huser flere misbrugere. Beboeren nåede dog at komme sig ud af huset og tilkalde hjælp, og han kom derfor ikke noget til, oplyser Jakob Schmidt. - Beboeren snakkede om noget med et cigaretskod, der var faldet ned i en sofa, men det er ikke noget, vi kan bekræfte endnu, siger Jakob Schmidt. Flere beboere fra de nærliggende huse blev hurtigt evakuerede, men der var aldrig nogen mennesker i fare. Jakob Schmidt forventer, at beredskabet vil være på stedet den næste times tid.